Nicolai Wammen (S), 2014-05-09:
Tak for det.
Danmark er i stigende omfang udsat for cyberangreb, der rammer danske myndigheder og virksomheder.
Både for den enkelte myndighed og virksomhed og for borgerne er cyberangreb en trussel, der kan have store og alvorlige konsekvenser.
Derfor er det også meget vigtigt, at vi i Danmark har en myndighed, der kan beskytte os mod cyberangreb, og det er netop den opgave, som Center for Cybersikkerhed har.
Jeg vil derfor gerne starte med at takke for den store og brede tilslutning til det fremsatte lovforslag om Center for Cybersikkerhed, som jeg oplever her i Folketinget i dag.
Det er godt, at så mange partier bakker op.
Jeg har naturligvis hørt bemærkningerne både fra Enhedslisten og fra Liberal Alliance, og jeg håber, at de to partier vil kunne støtte forslaget, når processen er færdiggjort.
Som det fremgår af fremsættelsestalen, udmønter lovforslaget endvidere også en politisk aftale indgået af alle partier her i Folketinget med undtagelse af Enhedslisten og Liberal Alliance.
Det bygger jo så oven på det oprindelige udkast, som har været i høring.
Det er også vigtigt for mig at sige, at det er vigtige spørgsmål, der naturligvis optager både virksomheder og borgere, og derfor er det godt, at der er en offentlig interesse og debat om det.
Jeg bød det også velkommen, at Retsudvalget holdt en minihøring, hvor man fik mulighed for at få argumenter på bordet, også fra nogle, der er kritiske over for lovforslaget.
Det synes jeg er sundt i et demokrati.
Vi må naturligvis se på de kritikpunkter, der er kommet.
Men jeg vil også gerne sige, at for mig er det lovforslag, der her er fremsat, et godt lovforslag, som har en fin balance mellem, at vi på den ene side naturligvis skal kunne beskytte Danmark mod cyberangreb, og at vi på den anden side også skal beskytte borgerne og deres privatliv.
Skulle der komme noget i udvalgsbehandlingen, der gør, at vi kan gøre lovforslaget endnu bedre, vil jeg naturligvis have et åbent sind, men jeg vil gerne sige, at jeg synes, at det, der allerede ligger, er et rigtig godt lovforslag.
Med den nye lov om Center for Cybersikkerhed vil vi få en samlet regulering af Center for Cybersikkerheds virksomhed, og en række vigtige regler, der i dag kun findes i interne retningslinjer, vil fremover være en del af loven.
Det styrker retssikkerheden.
I det hele taget er der i lovforslaget stor fokus på hensynet til retssikkerheden.
Vi sikrer, at de centrale principper i offentlighedsloven, forvaltningsloven og persondataloven gælder for Center for Cybersikkerhed, også selv om de tre love ikke gælder for resten af Forsvarets Efterretningstjeneste.
Og vi sikrer, at der er meget restriktive regler for, hvem data må videregives til.
Fremover vil det også være det nye og styrkede tilsyn med efterretningstjenesterne, der skal føre tilsyn med Center for Cybersikkerhed.
Det ser jeg også som en væsentlig styrkelse af retssikkerheden.
Med lovforslaget vil virksomheder, der varetager samfundsvigtige funktioner, kunne tilsluttes Center for Cybersikkerheds særlige netsikkerhedstjeneste, der hjælper myndigheder og virksomheder med at modvirke de særligt avancerede cyberangreb, og tilslutningsmuligheden udvides dermed til at kunne omfatte de danske virksomheder, der har vist sig at være mest udsatte for cyberangreb.
Hvis f.eks. en ngo eller en forskningsvirksomhed kortvarigt er udsat for en alvorlig trussel, kan netsikkerhedstjenesten fremover hjælpe med at imødegå den trussel, hvis tjenesten anmodes om det.
Med lovforslaget har vi samlet set opnået en – synes jeg – god balance, så vi på den ene side øger beskyttelsen mod cyberangreb og på den anden side sikrer, at det sker med respekt for både retssikkerheden og den personlige frihed.